خلال يومي الجمعة والسبت احتضن قصر المؤتمرات بالداخلة المنتدى الثاني على التوالي لكرانس مونتانا. شكلا المنتدى ضربة للبوليساريو. احتجاجات قادة الجبهة يعكس ان الضربة قوية للانفصاليين. حضور رؤساء دول سابقين مثل التشيك وموريتانيا او حاليا مثل البوسنة ووزراء ومسؤولين وابناء رؤساء جنوب افريقيا ونيجيريا اقلق كثيرا البوليساريو. اغضبتهم حتى تغطيات قنوات مثل اورو نيوز . هاد الشي مزيان بزاف خاصة فهاد الوقت. لكن ما خاصش يكون هاد الشي بشيك على بياض للداخلية وللوالي وللمنظمين. وراء هاذ الشي كانت امور كثيرة كالت الدولة غادية تبدل وما تبدل منها والو. مع الدخول الى مطار الداخلة ليلة الخميس تشعر بتحول غير مفهوم. المطار الوحيد فالمغرب اللي كيدخل فيه المغاربة وخاصهم يبانتيوهم. هاد الشي كيعطي الانطباع يا من اعطى هادا الامر الغبي٬ اننا في دولة اخرى او على الاقل في منطقة فيها نزاع. واش المسافرين المغاربة اللي كيمشيو من اكادير للدار البيضاء خاص البوليس يراقبهم. اللا. كيشوفو فقط ورقة التذكرة والبطاقة الوطنية واخا هاد الشي ما كاينش الا فالمغرب وقابلين عليه. فالداخلة الامر مختلف. كتوقف فالشباك والبوليسي كياخذ البطاقة ديالك واخا راه كلشي الحضور خداو الاعتماد قبل وعارفينهم وعندهم معطيات كاملة عليهم. البوليسي كيبانتي كل مغربي مغربي بحال ايلى خارج من المغرب وايلى كنتي صحافي كيسولوك فين غادي تسكن ومعا من خدام. هاد الشي راه عندهم. كتفوت هاد الشباك الغريب اللي كيسيء لصورة المغرب وللصحراء كتوصل باش تاخد الاعتماد. السنة الماضية كالو لينا شركة غادية تكلف بهاد الامر. كيف كلشي المهرجانات لكبار بزاف واللي كيحضروها نجوم عندهم تأمينات كبيرة وما كيكونش حتى عشرة فالمائة اللي كاينة فالداخلة، باش تاخد البادج كاين البوليس، بقاو خارجين ليها كود. والي امن العيون اللي كيحكم حتى فالداخلة كيدور بحال مول العرس. اول حاجة كيديرها البوليس هو ياخد البطاقة الوطنية ويعاود ثاني يبانتي. يعني ان كل واحد خذا بادج تبانتا جوجت المرات فاقل من عشرة دقايق. وبزاف. اولا البوليس مكانو الامن علاش كيتقلو عليه بهاد الشي. ثانيا كاينة شركة مكلفة بالصحافة علاش ما تخليوهاش دير خدمتها. شوفو اش من صورة غادية ترسخوها فعقلية الصحافيين الاجانب منهم صحافي البي بي سي بالانكليزية الفرنسي اللي كان كيسول على المدينة وعلى الاجواء اللي فيها. واحد راجل اعمال عطاه صورة وردية. فاليوم الموالي سول “علاش كاين البوليس بزاف. هاد الشي ما كنشوفوش باش زرت مراكش واكادير”. السيد عارف مزيان ملف الصحراء وكيطنز. عطاوه علاش. اليوليس خدمتو الامن ماشي الاعتماد. هاد الشي الكارثة فابور. مدينة بحال الداخلة او العيون او بوجدور خاص تعامل ذكي بزاف. ما خاصش البوليس يكون باين، ثم الامن كان حتى فالمراقبة. علاش ما تجيبوش شركة محترفة بالحراسة. راه مراكش كيحضروه كبار النجوم والامن الخاص اللي كيتكلف بالامن. من غير هاد المشكلة اللي باين شي عقليات فالدولة ما بغاتش تتبدل كاين مشكل اخر. دابا هاد كرانس مونتانا ظاهريا دايرينو السويسريون مالين المنتدى ولكن كنعرفو باللي لمغاربة خدامين فيه. فين الحكامة؟ وعلاش سكان المدينة ما كيستافدوش بزاف. اولا المارشي داتو افان سين. كيف دارت ليه. هي نفس الشركة اللي خدات مارشي جولة الملك فالصحراء، بنات خيمة فالعيون =الزيارة الثانية = ما تستعملاتش. اولا كيفاش خدات هاداك المارشي وكيفاش خدات هاد المارشي. “كود” اتصلت ببعض الشركات المعروفة بليفيمونسيال وما فراسهم لا استشارة لا طلبات عروض. الاخطر من هاد الشي جابو بنات =اوتيست= من الجديدة ومن مدن اخرى فكيران. هاد لبنات ما تعاملوش مع “افان سين” ولكن مع شركات محلية. شوفو شحال من وسيط. هاد الشي يخلي بنت او راجل كيف داك اللي تلاقاتو “كود” يخدم 12 ساعة ب130 درهم. ماشي حرام. خدمة ديال 3 ايام او اربعة وفيها 12 ساعة وبهاد الثمن. وسيرو شوفو بشحال حسبوه. فالنقل وقع نفس الامر. كاينة شركة خدات المارشي ووزعاتو على ثلاث شركات. هاد لشي اولا بلا طلبات عروض بلا استشارات واللي خاسر هو المسكين اللي فاخر السلم. ملاحظة اخرى. الداخلة ما فيهاش الخدمة بزاف. علاش ما يتمش فرض كوطا على الاقل 25 بالمائة يكون التوظيف من المدينة. كيفاش جايبين حدث وجايبين اللي يخدمو من الخارج. اش من تنمية هادي. هادي راه ضد المشروع التنموي للاقاليم الجنوبية. الدولة هي اللي باينة خدامة ماشي صحاب كرانس مونتانا. كنقصد بالدولة رجال الداخلية، ماشي مزيان لصالح لبلاد لصورة لبلاد. صحاب الخارجية والاعلام والوزارات الاخرى كيوليو غير كومبارس فهاد المنتدى ما عندهم قيمة، كلشي خاصو يدوز على سيادة الوالي. على ذكر الوالي. فوالي الداخلة بنعمر تصرف تصرفات غريبة، ما معنى ان يحضر الى قاعة الصحافة باش يقرا تصريح لوزير ايفواري امام الصحافة. ثم دخوله في صراع بين المنتخبين سيؤجج الصراع. يبدو انه غير واع بعواقبه. خلق صراع بين منتخبي الجهة بين رئيس الجهة وبين رئيس المجلس البلدي سيشعلها ولا احد يعرف نتائجها. الوالي عليه ان يعي هاد الشي. مشكلة اخرى وهاد الشي تنافس فيه مع والي جهة العيون بوشعاب يحضيه وبنعمر وهي اسماء اللي خداو جائزة بحال الاعتراف يوم السبت، النص دارو يحضيه والنص الثاني دارو بنعمر. والنتيجة شوهة كبيرة وقليل اللي فيهم الضو ويستحقو التوشيح. نرجعو لضيوف الداخلة، كاين اللي مزيانين وكاين اللي كيسيئو لينا ولصورتنا. بحال كلود كيون وزير داخلية ساركوزي، السيد تابعاه لفضايح والمحاكمات على توظيف فلوس القذافي في حملة ساركوزي الانتخابية. هاد السيد كانت عندو كذلك مواقف قريبة للعنصرية من مغاربة فرنسا والعرب بصفة عامة، مجيئو ماشي شرف لينا واخا يدافع على الصحراء. واحد اخر يسيئ للمغرب هو مسؤول كرانس مونتانا، في الطائرة التي اقلت جزء من المدعويين الى الداخلة الخميس على الساعة الخامسة. قال صحافي اجنبي بمكر “واش المغرب عارف باللي هاد السيد ديال كرانس مونتانا تحوم حوله شكون وعندو مشاكل فالقضاء بسويسرا”. استمرار كرانس مونتانا في المغرب رهيب برغبة الدولة في تجاوز اخطاء الدورتين الاخيرتين. اذا كان المغرب مقتنع بعدالة قضيته المتعلقة بالصحراء فعلاش كيخاف وكيرتبك. الداخلة مدينة جميلة يجب ان لا تزعجها بالحضور الواضح للعيان للامن للدرك. ثم نقطة اساسية وهي الشفافية: كلشي خاصو يكون شفاف كلشي خاصو يخضع لقانون الصفقات. ماشي شركة وحدة تاخد كلشي. 
علاش ما كاينش لحساب. ها علاش كرانس مونتانا كيسيء للمغرب احيانا. البوليس يخليوه عليهم يدير يخدمتو والوالي يبعد من اللعب بين المنتخبين والمارشيات خاص تكون فيه الشفافية ماشي كلشي “افان سين” وسكان لمدينة خاصهم يستافدو فاللول وبحال كيون ما عندنا ما نديرو بيه والشبهات حول مسؤول المنتدى تمس صورة المغرب